১০০ টাকার নতুন নোট বাজারে আসছে ১২ আগস্ট

আগামী মঙ্গলবার (১২ আগস্ট) থেকে বাজারে আসছে বাংলাদেশ ব্যাংকের নতুন নকশার ১০০ টাকার নোট। রোববার (১০ আগস্ট) বাংলাদেশ ব্যাংকের কমিউনিকেশন্স অ্যান্ড পাবলিকেশন্স বিভাগ এক সংবাদ বিজ্ঞপ্তিতে এ তথ্য জানিয়েছে।

বিজ্ঞপ্তিতে বলা হয়েছে, দেশের ঐতিহাসিক ও প্রত্নতাত্ত্বিক স্থাপত্যের ওপর ভিত্তি করে নতুন সিরিজে সব মূল্যমানের নোট মুদ্রণের উদ্যোগ নিয়েছে বাংলাদেশ ব্যাংক। এর ধারাবাহিকতায় ১০০০, ৫০ ও ২০ টাকার পর এবার বাজারে আসছে গভর্নর আহসান এইচ মনসুর স্বাক্ষরিত ১০০ টাকার নতুন নোট।

প্রথমে ১২ আগস্ট বাংলাদেশ ব্যাংকের মতিঝিল অফিস থেকে নোটটি ইস্যু করা হবে, এরপর ধাপে ধাপে অন্যান্য শাখা থেকেও বিতরণ করা হবে।

নতুন নোটের সামনের দিকে থাকবে বাগেরহাটের ষাট গম্বুজ মসজিদের ছবি এবং পেছনে সুন্দরবনের দৃশ্য। নীল রঙের এই নোটে শাপলার ছবি ও উন্নত নিরাপত্তা বৈশিষ্ট্য থাকবে, যা নকল প্রতিরোধে সহায়ক হবে।

বাংলাদেশ ব্যাংক জানিয়েছে, নতুন নোট চালুর পরও পুরোনো ১০০ টাকার নোট প্রচলিত থাকবে। এর আগে গত জুনে নতুন নকশার ১০০০, ৫০ ও ২০ টাকার নোট বাজারে আনে বাংলাদেশ ব্যাংক।