বটগাছের ভেতর থেকে বেরিয়েছে অলৌকিক হাত, উৎসুক মানুষের ভিড়

অবিশ্বাস্য হলেও সত্য, শতবর্ষী এক জীবন্ত বটগাছের গোড়া থেকে রহস্যময় একটি মানুষের রক্তমাখা কালো হাত বেরিয়ে এসেছে। আজ শনিবার (২৯ মার্চ) দুপুর দেড়টা থেকে নীলফামারী জেলা সদর উপজেলার লক্ষ্মীচাপ ইউনিয়নের ধুড়ধুড়িরপাড় এলাকায় এই অলৌকিক দৃশ্য দেখতে শতশত মানুষ ভিড় জমিয়েছে।

ওই গ্রামের কৃষক কমল চন্দ্র রায় (৩৫) জানান, আজ শনিবার দুপুরে তার ভুট্টা ক্ষেতে শিয়াল হানা দেয়। তিনি শিয়াল তাড়াতে গিয়ে হঠাৎ বটগাছের নিচে একটি রক্তমাখা কালো হাতের আকৃতি দেখতে পান। প্রথমে ভয় পেয়ে যান তিনি। পরে আশপাশের লোকজনকে ডাকলে ঘটনাটি দ্রুত ছড়িয়ে পড়ে। খবর পেয়ে এলাকা সহ দূরদূরান্ত থেকে শতশত নারী, পুরুষ ও শিশু সেখানে ভিড় করতে শুরু করে।

বিশেষ করে সনাতন ধর্মাবলম্বীরা এমন খবর পেয়ে সেখানে এসে রীতিমতো পূজা-অর্চনা শুরু করেন। অনেকে মনে করছেন এটি ঠাকুরের হাত। তাই পূজাও চলছে।

আবার, সনাতন ধর্মাবলম্বীদের একাংশ মনে করছেন এটি দেবী কালী ঠাকুরের বা শিব ঠাকুরের হাত। সুবাস চ্যাটার্জী (৫৫) নামে এক পুরোহিত জানান, এটি শতবর্ষী একটি বটগাছ এবং অনেকেই মনে করছেন এটি ঠাকুরের হাত। তিনি আরও বলেন, জীবনে প্রথমবার এমন একটি ঘটনা দেখলেন।

স্থানীয়দের ধারণা, বিশেষজ্ঞদের পর্যবেক্ষণ ও বৈজ্ঞানিক বিশ্লেষণের মাধ্যমে রহস্যের সমাধান হতে পারে। তবে আপাতত শতবর্ষী বটগাছের ওই হাতকে কেন্দ্র করে কৌতূহল ও চাঞ্চল্য অব্যাহত রয়েছে।