বুধবার থেকে অনলাইনে চালু হচ্ছে ডিজিটাল বেইল সিস্টেম

সিবিএন ডেস্ক

দেশে প্রথমবারের মতো অনলাইনে পাঠানো যাবে জামিননামা। আদালতের আদেশের পর মাত্র এক ক্লিকেই তা সংশ্লিষ্ট কারাগারে পৌঁছে যাবে—এমন ডিজিটাল বেইল সিস্টেম চালু হচ্ছে বুধবার (১৫ অক্টোবর) থেকে।

মঙ্গলবার (১৪ অক্টোবর) সুপ্রিম কোর্ট আইনজীবী সমিতির মিলনায়তনে অ্যাটর্নি জেনারেলের কার্যালয় আয়োজিত এক অনুষ্ঠানে এই তথ্য জানান সরকারের আইন উপদেষ্টা অধ্যাপক ড. আসিফ নজরুল।

ড. আসিফ নজরুল বলেন, একজন আসামির জামিন পেতে আদালত থেকে মুক্তি পর্যন্ত যেতে হয় ১২টি ধাপে। অনেক সময় এসব ধাপে হয়রানি ও অর্থ লেনদেনের অভিযোগ থাকে। আগামীকাল আমরা পাইলট প্রকল্প হিসেবে অনলাইন বেইল বন্ড চালু করছি—যেখানে আদালতের রায় থেকে জামিননামা সরাসরি জেলখানায় পৌঁছে যাবে। কোনো মধ্যবর্তী ধাপ বা খরচ লাগবে না।

তিনি আরও জানান, এই প্রকল্প সম্পূর্ণভাবে সরকারের নিজস্ব অর্থায়নে বাস্তবায়িত হয়েছে—কোনো বিদেশি সহায়তা ছাড়াই।

আইন উপদেষ্টা আরও বলেন, আমাদের সরকারের অনেক টাকা আছে। প্রবাসীকল্যাণ ব্যাংকে ১৬শ’ কোটি টাকা, রেজিস্ট্রার অফিসে ১৫শ’ কোটি টাকা আছে। এসব অর্থ সঠিকভাবে ব্যবহার করতে পারলে অনেক ভালো কাজ করা সম্ভব।

অনুষ্ঠানে সভাপতিত্ব করেন অ্যাটর্নি জেনারেল মো. আসাদুজ্জামান। বক্তব্য রাখেন অতিরিক্ত অ্যাটর্নি জেনারেল আরশাদুর রউফ ও ব্যারিস্টার অনীক আর হক।

ডিজিটাল জামিননামা সিস্টেম চালুর মাধ্যমে আদালত থেকে কারাগার পর্যন্ত কাগজপত্র স্থানান্তরের পুরো প্রক্রিয়াটি স্বয়ংক্রিয় হবে বলে জানিয়েছেন আয়োজকরা।

আইন মন্ত্রণালয়ের কর্মকর্তারা জানিয়েছেন, এই সেবা চালু হলে জামিন প্রক্রিয়ার স্বচ্ছতা, সময় সাশ্রয় ও হয়রানি রোধে বড় পরিবর্তন আসবে। পরীক্ষামূলক ধাপ সফল হলে সারাদেশে এই সেবা চালুর পরিকল্পনা রয়েছে।